# Balada d'ocells i serps

Balada d'ocells i serps és una novel·la distòpica de ciència-ficció de l'autora estatunidenca Suzanne Collins. És una preqüela de la trilogia d'Els Jocs de la Fam que passa 64 anys abans de la primera novel·la.
En anglès, la va publicar Scholastic el 19 de maig del 2020, juntament amb un audiollibre de la novel·la llegit per l'actor Santino Fontana. La publicació es va fer per Internet a causa de la pandèmia del coronavirus. En català, l'obra es va publicar aquell mateix mes de maig al segell Fanbooks de Grup 62, que la va traduir, a diferència de les tres primeres novel·les, Alexandre Gombau i Arnau.

## Resum

Amb el rerefons dels Desens Jocs de la Fam, Balada d'ocells i serps és protagonitzada per Coriolà Snow, qui més tard esdevindrà un president autocràtic de Panem, com es veu en els 3 primers llibres de la sèrie. Amb la seva família -la cosina i l'àvia- al llindar de la pobresa, el Coriolà haurà de fer de mentor d'una tribut del Districte 12, Lucy Gray Baird, que acabarà guanyant els Jocs.
Llavors, però, es descobreix que el Coriolà ha fet trampes per ajudar-la a guanyar. Això fa que hagi d'allistar-se com a Pacificador (soldat de l'exèrcit de Panem), i ell escull com a destinació el Districte 12, on es retroba amb la Lucy Gray, de qui està enamorat. També hi anirà a parar el seu amic Sejà Plinth, que és originari del Districte 2 però va aconseguir un lloc al Capitoli gràcies als diners del seu pare. La simpatia que encara sent per la gent dels districtes fa que comenci a relacionar-se amb els rebels del Districte 2. A causa d'això, el Coriolà es veurà involucrat en un assassinat.
Al final del llibre el Coriolà Snow haurà de decidir si fugir amb la Lucy Gray cap a una zona inhabitada de Panem, o si aprofitar l'oportunitat que se li presenta de tornar al Capitoli sense que es descobreixi el seu assassinat.

## Recepció de la crítica

La resposta de la crítica va ser variada. Alguns afirmaven que "segur que les respostes sobre els inicis dels Jocs de la Fam satisfaran els fans", descrivint-la com una novel·la "agradable i emocionant". Tot i això, d'altres han criticat la llargada de la novel·la, el rerefons filosòfic i el fet que Coriolà Snow en fos el protagonista.
The Guardian va elogiar la novel·la pel seu tractament de temes com l'amistat, la traïció, l'autoritat i l'opressió, així com per la nova informació que apareix sobre els muntagarlaires i la història del Capitoli. De manera semblant, Time va destacar el fet que Collins aprofundís en detalls que amplien el món literari creat en la trilogia original. Kirkus Reviews va mencionar la intenció admonitòria de l'obra.
En canvi, segons The Telegraph, "no és l'inici prometedor esperat pels fans" i creuen que Collins hauria de limitar-se als "herois intrèpids i els girs argumentals encegadors", ja que no està preparada per parlar sobre "les parts més tèrboles de la psique humana". Sobre la seva manera de narrar, Entertainment Weekly creu que "els capítols acaben en suspensos violents fregant la paròdia" i que "hi ha massa interludis dedicats a cançons tradicionals i algunes referències ridícules" a la trilogia original. Tanmateix, en conjunt, "és una gran obra amb grans defectes, però que sens dubte et fa reflexionar", motiu pel qual li assignen una nota de "B-".

## Adaptació cinematogràfica

L'agost de 2017, Jon Feltheimer, CEO de Lionsgate, va mostrar el seu interès en els spin-offs d'Els Jocs de la Fam, amb la intenció de crear un grup de redactors per explorar el concepte.
A juny de 2019, Joe Drake, president del Lionsgate Motion Picture Group, va anunciar que la companyia treballava amb Collins en una adaptació de Balada d'ocells i serps.
L'abril de 2020, Collins i Lionsgate van confirmar que ja havien començat els plans per a la creació de la pel·lícula. També es va confirmar que Francis Lawrence en seria el director després de l'èxit de la trilogia original. El guionista seria Michael Arndt, amb Nina Jacobson i l'autora Suzanne Collins de productors.
La pel·lícula es va estrenar el 17 de novembre del 2023.

## Referències

* ↑ «The Ballad of Songbirds and Snakes». [Consulta: 3 agost 2020].
* ↑ Gans, Andrew. «Tony Winner Santino Fontana Will Narrate Audio Edition of The Ballad of Songbirds and Snakes, Hunger Games Prequel» (en anglès). Playbill, 08-04-2020. [Consulta: 23 abril 2020].
* ↑ Italie, Hillel. «'Hunger Games' prequel 'Ballad of Songbirds and Snakes' to receive virtual launch» (en anglès). Spokesman-Review, 17-05-2020. [Consulta: 19 maig 2020].
* 1 2 Balada d'ocells i serps - Suzanne Collins | Grup62.
* ↑ McCreesh, Louise. «Hunger Games prequel The Ballad of Songbirds and Snakes gets a mixed response from critics» (en anglès britànic). Digital Spy, 19-05-2020. [Consulta: 20 maig 2020].
* ↑ Womack, Philip «The Ballad of Songbirds and Snakes review – a sleek Hunger Games prequel» (en anglès). The Guardian, 19-05-2020 [Consulta: 20 maig 2020].
* ↑ «The 'Hunger Games' Prequel Adds New Dimensions to President Snow» (en anglès). [Consulta: 20 maig 2020].
* ↑ THE BALLAD OF SONGBIRDS AND SNAKES | Kirkus Reviews (en anglès).
* ↑ Goldsbrough, Susannah «The Ballad of Songbirds and Snakes by Suzanne Collins, review: less Hunger Games, more sixth-form philosophy» (en anglès). The Telegraph, 19-05-2020 [Consulta: 20 maig 2020].
* ↑ «Your highly-anticipated review of the 'Hunger Games' prequel book» (en anglès). [Consulta: 20 maig 2020].
* ↑ Lang, Brent «Lionsgate Chief Says 'Hunger Games,' 'Twilight' Have 'More Stories to Tell'» (en anglès). Variety, 08-08-2017 [Consulta: 30 gener 2018].
* ↑ «'Hunger Games' Prequel Novel From Suzanne Collins Coming in 2020, Lionsgate in Talks For Movie», 17-06-2019. [Consulta: 15 agost 2019].
* ↑ «Hunger Games Prequel Movie The Ballad of Songbirds and Snakes Officially Set by Lionsgate», 21-04-2020. [Consulta: 18 maig 2020].
* ↑ «'Hunger Games' Prequel 'The Ballad Of Songbirds And Snakes' Gets 2023 Release Date – CinemaCon», 28-04-2022. [Consulta: 18 maig 2022].